Virðulegi forseti . Ég þakka hæstv. ráðherra fyrir . Ég hefði síst haldið að hann ætlaði að drífa sig inn á sviðið um skýrsluna og tímasetningarnar því að það er alrangt að sú kona sem hér stendur hafi ekki reynt að fylgja því eftir hvar í veröldinni loðnuskýrslan væri stödd . ( Gripið fram í . ) Ég var búin að gera það margsinnis frammi á þingskrifstofu en þetta sýnir samspil framkvæmdarvaldsins og þeirra sem vinna hérna . Þessi skýrsla var í rafrænu formi og neitað að taka við henni af því að hæstv. ráðherra harðneitaði að fylgja formreglum sem eru nákvæmlega í þessu formi , útprentuð frábær skýrsla , takk fyrir hana , en að ég hafi gefið í skyn að hér væri kraftaverkaríkisstjórn er mesti misskilningur . ( Sjútvrh. : Nú ? ) Hins vegar sagði ég að það þyrfti kraftaverk til ( Sjútvrh. : Þú kallaðir … ) ef hingað kæmi allt í einu loðna . Mig langar aftur að vísa í það sem stendur á bls. 92 , að loftslagsbreytingar og hlýnun sjávar valdi vaxandi óvissu um marga nytjastofna . Þá langar mig að beina til hæstv. ráðherra spurningu um hvað hafi verið gert í ráðuneyti hans til að reyna að afmarka þetta betur . Hvernig sér hann fyrir sér óvissu , samanber í Kanada þar sem þorskurinn gufaði upp í kjölfar þess að loðnan hvarf ? Þar í sjónum var reyndar kólnun en ekki svona mikil hlýnun eins og hjá okkur . Ég spyr hvað hafi verið gert og hvaða óvissuþætti við erum helst að tala um sem fram koma í skýrslunni ? Hvaða nytjastofna telur hæstv. ráðherra sérstaklega að við þurfum að vernda og hvernig ætlar hann að bregðast við ?